Minister fokus op foto; vergeet die telbord - Solidariteit WêreldSolidariteit Wêreld
Tuis › Mediaverklarings › Minister fokus op foto; vergeet die telbord
Minister fokus op foto; vergeet die telbord
Donderdag | 29 Augustus | 2019
Solidariteit het sy misnoeë te kenne gegee oor minister Thulas Nxesi se voorneme om werkgewers te straf vir "onvoldoende transformasie."
"Minister Nxesi noem herhaaldelik dat top- en senior bestuur nie getransformeer is nie, volgens die Komitee vir Diensbillikheid se jaarlikse verslag. Wat hy weglaat, is dat hierdie segment slegs 0,8% en 2% van die totale werksmag verteenwoordig. Deur so eng te fokus op so 'n klein segment, dui op voorbedagte rade van die minister se kant af," sê Connie Mulder, hoof van Solidariteit se Navorsingsinstituut.
"Hierdie obsessie met ras het die land reeds duur te staan gekom deur die katastrofiese vaardigheidsverlies wat dit in staatsinstellings teweeg gebring het. Om nou die staat se verloorresep op maatskappye in die privaat sektor te wil toepas, is roekeloos. Die staatsdiens is totaal verlam deur 'n beleid wat demografiese teikens najaag en wat tot so 'n vaardigheidsverlies gelei het dat ons kragvoorsiening vandag nie seker is nie. Om hierdie beleid nou strenger te wil toepas op die privaat sektor gaan noodwendig dieselfde gevolge hê. Dit is tyd dat ons begin fokus op mense se vaardighede eerder as hul velkleur," voeg Mulder by.
Wat besonder onrusbarend is, is die lomp gebruik van die ekonomies aktiewe bevolking as opper- en feitlik enigste maatstaf.
"Die Springbokspan moet uit rugbyspelers bestaan – dus sal die Springbokspan die demografiese samestelling van professionele rugbyspelers verteenwoordig eerder as wat dit die ekonomies aktiewe bevolking verteenwoordig. Dit geld vir alle beroepe waar spesialisvaardighede of ervaring nodig is. 'n Mens kan nie iemand as 'n verpleegster of vlieënier aanstel as die persoon nie die nodige opleiding het nie. Deur faktore soos opleiding en ervaring net te verswyg, en eerder te fokus op ras as enigste maatstaf, is die minister besig met lomp sosiale ingenieurswese," waarsku Mulder.
"Die swart bevolking se tersiêre opleidingsvlak staan op slegs 8%, teenoor die wit bevolking se tersiêre opleidingsvlak van 34%. Die swart bevolking is gemiddeld 21 jaar oud, teenoor die wit bevolking se gemiddelde ouderdom van 37 jaar. Top- en senior bestuur is geneig om hoogs opgeleide mense te wees met baie jare ervaring. Dit is tog net logies dat die wit bevolking daar oorverteenwoordig gaan wees. Die vrye mark sien egter geen kleur behalwe die kleur van geld nie – en sal altyd kandidate met die nodige vaardighede en ervaring aanstel. Die regering se weeklaag oor onderverteenwoordiging is eintlik 'n aanklag teen die opleiding wat aan Suid-Afrikaanse burgers gebied word," verduidelik Mulder.
"Wat absoluut verbysterend is, is die regering se totale blindheid vir sy eie dwaasheid. Die kommissie se verslag beveel ook aan dat migrasiewette strenger toegepas moet word omdat buitelanders so baie van die werk in die laer vlakke van die arbeidsmark begin vul het. Dit is asof die regering vergeet het dat hy 'n nasionale minimum loon ingestel het wat dus gewone Suid-Afrikaners en veral jongmense uit die arbeidsmark hou wat dan meebring dat hierdie geleenthede deur buitelanders opgeraap word," voeg Mulder by.
"Die verslag toon net weer dat die ANC-regering 'n obsessie met die spanfoto het, maar nie veel omgee oor die telbord nie," sluit Mulder af.